b'\n_START_ARTICLE_\nBazilij Valentin\n_START_SECTION_\n\xc5\xbdivljenjepis\n_START_PARAGRAPH_\nValentin je 1941 stopil v fran\xc4\x8di\xc5\xa1kanski red. Leta 1944 je bil mobiliziran v domobransko legijo, maja 1945 pa se je umaknil na avstrijsko Koro\xc5\xa1ko. Nato je \xc5\xa1tudiral teologijo in filozofijo v fran\xc4\x8di\xc5\xa1kanskem kolegiju Schwarz pri Innsbrucku in v Bolzanu. \xc5\xa0tudije je dokon\xc4\x8dal v ZDA in bil 1950 posve\xc4\x8den v Lemontu v Illinoisu. Od leta 1956 je pastoralno delal med avstralskimi Slovenci.\n_START_SECTION_\nLiterarno delo\n_START_PARAGRAPH_\nValentin je pesmi, v katerih prevladuje osebna refleksivna izpoved z begunsko, zdomsko in religiozno tematiko, objavljal v revijah Cvetje v tujini, Ave Marija in Misli. Pri teh revijah je bil tudi urednik. Njegova povest Ton\xc4\x8de s Potoka (Gorica, 1949) je bila prevedena v franco\xc5\xa1\xc4\x8dino, hrva\xc5\xa1\xc4\x8dino in nem\xc5\xa1\xc4\x8dino. V knjigi je iz\xc5\xa1la tudi pravljica V kraljestvi lutk (Celovec, 1947). Pisal je tudi \xc4\x8dlanke v katerih je obravnaval aktualno zdomsko in religiozno problematiko. Postumno je iz\xc5\xa1la pesni\xc5\xa1ka zbirka z naslovom Spomini nemi me v objem love (Ljubljana, 2012)..\n_START_SECTION_\nPriznanja\n_START_PARAGRAPH_\nLeta 1982 ga je Elizabeta II. Britanska odlikovala z redom britanskega imperija._NEWLINE_Leta 2000 je posmrtno prejel \xc4\x8dastni znak svobode Republike Slovenije z naslednjo utemeljitvijo: \xc2\xbbza dolgoletno delo med avstralskimi Slovenci\xc2\xab.'